  Туспуктэм: Алексей Арзамесцев Наталия Сильвестрова 2024-тӥ толшоре Удмуртиын 1 сюрс 200-лэсь трос нимаз коркаосты, озьы ик 3 сюрслэсь трос квартираосты кутӥзы – 2 сюрс 876-сэ Ижкарын но 523-зэ Дэри ёросын. Со сярысь элькун тӧролэн но кивалтэтлэн пресс-службазы ивортӥз. Оглом 302,7 сюрс квадрат метр улон инты кутӥзы: 131,5 сюрс квадрат метр мында нимаз юртъёс но 171,2 сюрс квадрат метр квартираос. Али элькунын 79 пуктӥськисьёс 180 ӵектос улсын трос квартираем 144 коркаос ӝуто, огъя быдӟалазы 1 миллион 384 квадрат метр. Соосты тупатэм дыре кутозы. Та ар пумозь кутоно квартираослэн 37 процентэз вузамын ни. 2023-тӥ арын Удмуртия улон интыосты кутонъя Россиын 20-тӥ интые потӥз. 2024-тӥ арын лэсьтӥськон ӝоглыкез возьыны чаклало. Туэ 1,3 миллион квадр метр улон инты кутыны малпало. Со дыре ик Александр Бречалов пуктӥськисьёслы шоркарлэн палэнысьтыз интыослы саклык висъяны ӵектӥз. « Воткаын но Сарапулын улон интыослы бадӟым кулэяськон. Сарапулын, кылсярысь, 2014-тӥ арысен 910 квартираен 19 гинэ корка пуктэмын. Нош кулэяськон котькуд карын арлы быдэ 20 сюрс квадрат метр луэ – со араз 400 квартира. Сарапулын но Воткаын аръёсын ӧжыт пуктӥськизы, со каръёсын адямиослы улон интыос кулэ, отын бадӟым кулэяськон »Александр Бречалов, Удмуртилэн тӧроез Тодэ вайытом, Удмуртиын 2024-тӥ арын 200-лэсь трос коркаосты рос-прос тупатъялозы. Гуртысь ужасьёслы 37 корка пуктозы. Тегъёс: лэсьтӥськон корка Удмуртия улонинты  